10 stylsoorte vir mans, watter een volg jy?(Foto verskaf) Deur Lizel van der Westhuizen Om ŉ stylvolle man te wees, gaan oor meer as die klere wat jy dra. Dit gaan ook oor jou houding en persoonlikheid. Basies, is dit die uiterlike uitdrukking van wie jy is. Daar is tien soorte stylvolle mans en as jy nie weet wie jy is nie, kan dit jou selfbeeld knou. As jy sosiaal en nuwerwets is, maar konserwatief aantrek, kan dit jou ongemaklik, onderdruk en uit plek uit laat voel. Iemand met ’n konserwatiewe en klassieke styl wat uitspattige klere dra, sal dikwels onprofessioneel voel wanneer hy sosiaal moet verkeer. In hierdie artikel word die tien verskillende style uiteengesit. Elkeen van hierdie style is anders; watter een is jy? 1. Die stralejakker (Jet-setter) (Foto verskaf) Hierdie ou wil ŉ styl hê wat funksioneel, maar terselfdertyd ook modieus en gemaklik, is. Die stralejakker is dus bereid om heelwat meer vir sy uitrustings te betaal. Hy wil klere hê wat wys wie hy is. Wanneer hy byvoorbeeld ŉ baadjie koop, sal dit een wees wat 100% van wol gemaak is, omdat hy die isolerende eienskappe en duursaamheid van dié materiaal wil hê, maar ook goed wil lyk wanneer hy van die vliegtuig af klim en nuwe mense ontmoet. Hy glo dat hy as’t ware op sy baadjie takseer word, en daarom trek hy aan om die regte indruk te skep en ŉ kragtige boodskap met sy kleredrag oor te dra. 2. Die laventelhaan (Dandy) (Foto verskaf) Hierdie man bestee baie aandag aan sy voorkoms, volg die nuutste modes en wil aandag trek met die uitrustings wat hy kies. Dit is die soort man wat dit waag om vir homself aan te trek. Hy gee om oor die vakmanskap wat in sy uitrustings gaan. Hy wil weet deur wie sy pak en skoene gemaak is en is bereid om ŉ premie te betaal vir daardie aandag aan detail. Uit al die tipes stylvolle mans wat jy kry, is hy die een wat vrae oor verskillende kledingstukke of neigings sal kan beantwoord. 3. Die ongetemde gees (Rugged man) (Foto verskaf) Hierdie man se klere is prakties, eenvoudig en manlik. Dit is funksioneel en kan die buitelewe en handearbeid weerstaan. Dit is die motorwerktuigkundige, die soldaat, die polisieman en die brandweerman. Hulle maak jou motor reg, red lewens en beskerm jou stad, en hulle klere moet bestand wees teen uitdagings en elemente. As jy byvoorbeeld na ŉ paar werkstewels kyk, sal jy sien hulle het rubbersole. Hoekom? Want as jy aan motors werk en die olie mors, wil jy nie gly nie – jy wil iets hê wat kan vastrap. En ja, hy kan steeds stylvol en prakties wees. 4. Die rebel (Foto verskaf) Hierdie ou is ongelooflik selfversekerd. Hy is onkonvensioneel en nie bang vir aandag nie. Baie van ons sien ŉ rebel as die ou met ŉ leerbaadjie, wit hemp, blou denim en stewels – maar dit is net een visie. Ek dink enige ou, wat nie bang is om aan te trek om uit te staan nie en wat weet wie hy is en so aantrek, is ŉ rebel. As jy ŉ ware rebel of rockster wil wees, moet jy selfvertroue hê. Jy moet oefen om die klere by die huis te dra en die selfvertroue hê om daarmee uit te gaan, want jy gaan soms aandag trek. Jy moet dus by jou styl kan hou en weet waarvoor jy staan. 5. Die klassieke heer (Foto verskaf) Hierdie man se klerekas is tydloos. Hy hou van goeie gehalte items, wat nooit uit die mode gaan nie. Wanneer ŉ man klassieke klere dra, weet hy dat dit wat hy vandag dra oor tien jaar steeds goed sal lyk op ŉ foto. Daarom weet hy, hy moet in gehaltestukke belê. Hy is bereid om honderde rande op ŉ paar skoene te spandeer en duisende aan ŉ pak, want hy gaan baie jare daaruit kry. Hierdie stylvolle man volg beslis nie net ŉ retro– of antieke styl nie. Die klassieke heer wil klere dra wat altyd stylvol is. 6. Die moderne modeman (Fashionisto) (Foto verskaf) Vir hierdie man is die nuutste modeneigings en die regte handelsmerke belangrik. Hy lyk of hy uit ŉ modetydskrifte stap en weet wat elke seisoen “in” gaan wees. Boonop weet hy ook dat hy ŉ risiko neem, want die klere wat hy koop kan binne ŉ jaar ou nuus wees. Hy is egter bereid om dit te waag om uit te staan en aan die voorpunt van die nuutste modes te wees. 7. Die straatstyl-ou (Foto verskaf) Hierdie ou is soortgelyk aan die moderne modeman en hou baie van handelsmerke, maar hy volg nie noodwendig tendense nie. Hy probeer die mode lei, deur neigings te skep en wil sy beeld gebruik om sukses uit te straal. Sy doel is om ŉ gehoor te hê en hy weet dat die “straat” eintlik die hedendaagse loopplank is. Die straatstyl-ou hou ook van risiko’s neem wanneer dit by sy uitrustings kom. Hy eksperimenteer deur verskillende items bymekaar te gooi, ŉ styl te skep en te kyk hoe mense daarop reageer. Straatstyl het ŉ kragtige invloed danksy The Sartorialist en soortgelyke fotografiewebwerwe. 8. Die strateeg (Foto verskaf) Hier het ons te doen met ŉ strategiese man, wat ŉ duidelike en berekende boodskap met sy klerekas wil oordra. Hy het baie tyd spandeer om sy “uniform” te ontwikkel en sy voorkoms te skep, en dit toe op spoedbeheer gestel. Sy uniform hoef nie noodwendig ŉ pak of sportbaadjie te wees nie. Dit kan ook baie gemaklike klere wees, soos Mark Zuckerberg se kenmerkende grys T-hemp, kappietop en denim. Die strateeg wil nie dink oor die klere wat hy aantrek nie. Hy is dikwels baie gedrewe en wil op ander dinge fokus, soos die bou van ŉ sakeonderneming of die groei van ŉ organisasie sonder winsbejag. Hy besef sy klere moet ŉ boodskap stuur – en sodra dit gebeur, hou hy daarby. 9. Die groeplid (Preppy Guy) (Foto verskaf) Dié styl gaan oor tradisie en die samelewing. Dit gaan daaroor om handelsmerke en kledingstukke te dra wat sê: “Ek is deel van die groep”. Baie mense sien hierdie styl in ŉ negatiewe lig, omdat hulle dink dis elitisties – wat dit soms kan wees. Daar is egter sommige groepe waarin dit baie sin maak om jouself as lid te identifiseer. As jy byvoorbeeld in die weermag gedien het, stel regimentbande jou in staat om te identifiseer of iemand deel van jou militêre eenheid was. 10. Die pierewaaier (Playboy) (Foto verskaf) Hierdie styl gaan nie eintlik oor speel nie. Dit gaan oor mag, sosiale status en die gebruik daarvan om ŉ soort aantrekkingskrag te skep. Wanneer dié man in enige situasie instap, wil hy oorkom as die alfa – as die man wat in beheer is. As die doel is om die boodskap te stuur dat jy in beheer is, moet dit lyk of jy in ŉ magsposisie is al is dit nie noodwendig waar nie. Aansien en sosiale status maak jou baie aantreklik vir mans en, veral, vroue. So nou is die vraag – watter een van hierdie stylvolle mans is jy? Is jy ŉ mengsel van twee of drie soorte stylvolle mans? Is jy dalk een tipe man, maar wil ŉ ander wees? Speel rond met jou styl en wees uniek!